นาทีทอง TASCO น่าเก็บ! P/E ต่ำ แถมยีลด์สูงเฉียด 4%
นาทีทอง TASCO น่าเก็บ! P/E ต่ำ แถมยีลด์สูงเฉียด 4% ฟาก โบรกฯ คาดรับอานิสงส์อุปสงค์ยางมะตอยฟื้นตัว เชียร์ "ซื้อ" เคาะเป้า 31 บ. ดันอัพไซด์สูงลิ่ว
25 ม.ค. 2561

“ข่าวหุ้นธุรกิจออนไลน์” ได้ทำการสำรวจข้อมูลและบทวิเคราะห์หุ้นบริษัท ทิปโก้แอสฟัลท์ จำกัด (มหาชน) หรือ TASCO หลังราคาหุ้นวานนี้ (24 ม.ค.) ปรับตัวขึ้นอย่างแรง โดยปิดตลาดที่ 23.50 บาท บวก 1 บาท หรือ 4.44% ด้วยมูลค่าซื้อขาย 959.63 ล้านบาท ทั้งนี้ ยังคงมีอัพไซด์จากราคาเป้าหมายสูงสุดที่ 31 บาท อยู่ 32%
ส่วนข้อมูล ล่าสุด ณ วันที่ 23 ม.ค.61 พบว่า ค่า P/E ของ TASCO อยู่ที่ 12.24 เท่า ซึ่งต่ำกว่าค่า P/E กลุ่มวัสดุก่อสร้าง ซึ่งอยู่ที่ 14.14 เท่า และต่ำกว่าค่า P/E ของ SET ซึ่งอยู่ที่ 19.88 เท่า ขณะเดียวกัน อัตราเงินปันผลตอบแทนอยู่ที่ 3.97%
โดยพบว่า นักวิเคราะห์  บล.ซีไอเอ็มบี (ประเทศไทย) ระบุในบทวิเคราะห์ แนะ “ซื้อ” TASCO คาดกำไรสุทธิในไตรมาส 1/61 อยู่ที่ 1.1 พันล้านบาท แต่คาดว่าสิ่งที่จะทำให้ตลาดตื่นเต้นคือการคาดการณ์กำไรสุทธิ 0.5 -1.0 พันล้านบาท ในไตรมาส 2/61
ทั้งนี้แม้ว่าการล่าช้าในการส่งน้ำมันดิบให้เวเนซูเอล่าจะเป็นการกดดันธุรกิจโรงกลั่น และทำให้อัตราการใช้กำลังการผลิตลดลง แต่คาดความต้องการใช้ยางมะตอยในประเทศที่เพิ่มขึ้นจะช่วยชดเชยได้
นอกจากนี้ กรมทางหลวงมีงบประมาณ 1 หมื่นล้านบาท เพื่อเป็นการเพิ่มความต้องการใช้ยางธรรมชาติ คาดจะเป็นปัจจัยบวกต่อผลการดำเนินงานในไตรมาส 2/61 พร้อมให้ราคาเป้าหมาย 31 บาท
ส่วน นักวิเคราะห์ บล.เอเซีย พลัส ระบุในบทวิเคราะห์ว่า แนะนำสะสมหุ้นที่มีพื้นฐานแข็งแกร่ง พร้อมทั้งรับเงินปันผลสูง และ ราคามักจะปรับตัวเพิ่มขึ้นก่อนขึ้นเครื่องหมาย XD เสมอ โดย TASCO เป็นหนึ่งในตัวเลือก ให้ราคาเป้าหมาย 26.90 บาท